– Mine tanker har hele tiden gått til Monikas mor

SEIRET: VG's lesere har kåret politietterforskeren Robin Schaefer til Årets navn 2015. Her på Festplassen i Bergen tidligere denne uken. Foto: ,

Robin Schaefer (46) er Årets navn

BERGEN (VG) Robin Schaefer møtte kraftig motstand da han avdekket alvorlige mangler i Monika-saken. Nå går han fra den ene prisutdelingen til den andre.

18. desember 2015

Artikkelen er over fire år gammel

Festplassen i Bergen onsdag kveld denne uken:

Politimannen Robin Schaefer kommer traskende over en forblåst plass som minner lite om fest.

Han skal motta Årets navn-prisen, som har vært delt ut av VG siden 1974. Det er null tilskuere.

– Så fett! Perfekt! Det er ingen her, sier Robin Schaefer i et av hans få ektefølte spontane utbrudd.

– En ære

Politiet har samtidig kommet med en pressemelding om at de vil tiltale en mann for drapet på åtte år gamle Monika Sviglinskaja.

De har pekt ut samme mann som Robin selv pekte på for tre år siden uten å få gehør. Heller tvert i mot: De motarbeidet ham.

Dette er kort fortalt kjernen i Norges største politiskandale på lang tid, og Robins arbeid er grunnen til at han dette året er Årets navn i VG.

– Det er virkelig en stor ære for meg å få denne prisen, men egentlig føles det litt merkelig. Jeg har bare gjort en jobb politiet burde gjort den gangen de hadde sjansen, sier Robin Schaefer til VG.

Store navn

VGs lesere har stemt frem ti kandidater som har konkurrert om å bli Årets navn. VG foreslo også 15 kandidater, og leserne kunne selv foreslå hvem de ville. De ti som fikk flest stemmer fra VGs lesere ble deretter kandidatene i en meningsmåling gjennomført av TNS Gallup. Målingen ble gjort blant et representativt utvalg av Norges befolkning.

Folket har talt: Robin Schaefer er Årets navn i VG i 2015.

PRISDRYSS: Varsleren Robin Schaefer (46) er årets navn i VG. Han mottok prisen på en folketom og mørklagt Festplass i Bergen. Foto: Harald Henden , VG

Schaefer går inn i rekken av navn som Kong Olav, Thor Heyerdahl og Grete Waitz. De siste årene har Geir Lippestad, båtheltene fra Utvika og legen Mads Gilbert stukket av med prisen.

Hadde sjefene i bergenspolitiet lyttet til mannen i starten av 2014, så kunne de spart staten for millioner av granskningskroner og riper og bulker i lakk og skrog, som nå kan virke uopprettelige for dem. Konsekvensene for de involverte polititoppene i Monika-saken er ennå ikke avgjort.

Les også: Fikk kraftig kritikk

«Jeg forguder deg, Robin»

Mens 2014 ble et år der Schaefer vandret rundt i mørket på politihuset i Bergen og kjente seg som en kriminell, så har 2015 blitt et år i lyset der alle vil ha en bit av ham.

Prisene har rent inn, og 46-åringen har fått rosende lovord av alt fra den jevne nordmann til justisminister Anders Anundsen.

«At noen har scoret noen mål, kastet noe langt, løpt fort, eller hoppet høyt, blir en bagatell i denne sammenhengen. Nå må alle forstå hva han har gjort, og under press som er til å knekke sammen av. Jeg forguder deg, Robin»

Sitatet er hentet fra «Summetonen» i Bergenavisen, lesernes egen side i byens tabloidavis.

– Hvordan opplever du slike tilbakemeldinger?

– Den der fikk jeg faktisk opplest på jobben. Det er klart at det gjør noe med deg når responsen er så overveldende positiv, sier Robin.

Berøres av leserne

– Hvilke reaksjoner har gjort sterkest inntrykk på deg?

– Når folk jeg ikke kjenner sier de har grått når de har lest det jeg har skrevet. Det treffer meg hardt, sier Robin.

Han forteller at han også er imponert over unge mennesker som har lest hans historie og som kommer bort og gir ham spontanklemmer.

– Da du skrev boken din i vinter om din historie som politivarsler i Monika-saken, så skrev du at det vrengte seg inni deg når du tenker på sjefene dine i politiet. Hva tenker du om dem i dag?

– Heldigvis er det andre som skal tenke om dem. Det er ikke min jobb å tenke på det mer.

– Du har gitt varslere et ansikt. Hva tenker du om mulighetene for eventuelle nye varslere i politiet nå?

– Forhåpentligvis er forholdene for varslere bedret, men i den ideelle organisasjon må målet være at man ikke kommer i en situasjon der det er nødvendig med varslere.

Bakgrunn: Slik ble Monika-saken en politiskandale

DREPT: Monika Sviglinskaja (8) ble kvalt og drept 14. november 2011, ifølge politiet. Her sammen med amma Kristina Sviglinskaja (32). Foto: Privat ,

Takket nei til prisutdelingen

– Hvordan var det å møte Kristina, moren til Monika?

– Det er en ting jeg ønsker å verne om, men det sier seg selv at det var sterkt og fint. Mine tanker har gått til henne hele tiden. Hun har hatt det tøft og ble servert en historie om at datteren hadde begått selvmord, som det ikke var noen grunn til å tro på. Likevel var det det politiet ville få henne til å godta. Det er fryktelig, sier Robin.

– Hvordan har tiden vært etter at du sto frem som Monika-varsleren i februar?

– Det var en lettelse og få frem saken slik jeg har opplevd den. Samtidig har jeg i etterkant ønsket minst mulig fokus på meg som person og har derfor helt siden da valgt å holde en lavest mulig profiI, sier Robin.

Det er ikke bare den offisielle utdelingen av Årets navn i VG-huset han nå takker nei til. Han har takket nei til utallige TV-intervjuer, debatter og foredrag.

Det er så vidt vi får ham med på å bli avbildet i forbindelse med VG-kåringen. Han mener vi har nok bilder av ham.

Blir værende i politiet

– Hvorfor ikke sole seg litt i glansen av det som nå fremstår tydeligere og tydeligere som grundig politiarbeid fra din side?

– Det er ikke slik jeg ønsker å være. Jeg har aldri bedt om oppmerksomheten utover det at jeg ville at historien om det som skjedde skulle komme frem, sier Robin.

– Du sa til VG i vinter at du trolig var ferdig i politiet. Nå har du jobbet snart ett år i ny stilling. Hvordan har det vært?

– Måten jeg både har blitt tatt i mot på der og forståelsen jeg har blitt møtt med, har overgått det jeg kunne forvente. Jeg har en jobb der jeg ønsker å bli værende, sier 46-åringen.

– Hvordan har det vært å møte dem som var din motpart i saken, de som ville henlegge saken som selvmord?

– For egen del prøver jeg å skille person og sak. Det har aldri vært min tanke å ramme noen og har ikke problemer med å møte dem.

Lest denne? Brukte skjulte lydopptak

Avviser ikke film

– Hva er det viktigste du har lært om norsk politi etter Monika-saken?

– For egen del er det vel at engasjement noen ganger kan ha en høy pris. Denne saken har i beste fall bare tilført oss lærdom som jeg håper kan føre noe godt med seg.

– Alle prisvinnere får gi 50 000 kroner til et veldedig formål. Har du tenkt noe på hvem du vil gi pengen til?

– Kreftavdelingen for barn på Haukeland, tror jeg er en god ide, sier Schaefer.

– Siste spørsmål: Blir det noe av planene om å filmatisere boken din, som så langt er trykket i 17000 eksemplarer?

– Så langt har jeg takket nei til å selge bokrettighetene, men jeg har ikke helt bestemt meg. Det kunne nok blitt en god film, såpass forstår jeg, sier Schaefer.

Publisert: 18.12.15 kl. 11:26

Les også

Mer om Monika-saken Krim